kardosdrur/scandi-wiki huggingface dataset:
Munich Re

Munich Re tidligere Münchener Rück (forkortelse for Münchener Rückversicherungs-Gesellschaft Aktiengesellschaft in München) er et tysk genforsikringsselskab, der med 5.000 kunder i 160 lande og en omsætning på 346 mia. kr. (2008) er verdens største. Dets hovedkvarter er beliggende i München. Munich Re beskæftiger i alt 44.200 ansatte. Gennem datterselskabet Ergo Versicherungsgruppe tilbydes også almindelige forsikringer.

Historie 
Selskabet blev grundlagt i 1880 af Carl von Thieme, der også grundlagde Allianz. Efter jordskælvet i San Fransisco i 1906 udbetalte Münchener Rück store summer til forsikringsselskaberne. Knapt 100 år senere var Münchener Rück også et af de store genforsikringsselskaber bag World Trade Center, der blev ødelagt under terrorangrebet den 11. september 2001.

Referencer

Eksterne henvisninger 
 Münchener Rücks hjemmeside

Etableret i 1880
Forsikringsselskaber fra Tyskland
Genforsikringsselskaber
Virksomheder i München
Bobbio abbedi

Bobbio abbedi (it. Abbazia di San Colombano) var et kloster i Norditalien i provincen Piacenza, hvoromkring den nuværende by Bobbio voksede frem. Det blev grundlagt i begyndelsen af 600-tallet (612/614) af den irske munk Columban (Den hellige Columbanus eller Sankt Columbanus, 540-615), der havde fået et stykke land af sin beskytter Agilulf, den langobardiske konge der regerede fra 591 til 616.

Klosteret var berømt som et center for modstanden mod arianismen og for at have et af de største biblioteker i Middelalderen med en stor manuskriptsamling der nu er indlemmet i Vatikanet og i det ambrosianske bibliotek i Milano, Biblioteca Ambrosiana. Klostret  kan have indgået i modellen for Umberto Eco's roman Rosens navn. Det blev afviklet under fransk administration i 1803, men mange af bygningerne er stadig i brug. 

Se også
 Codex Bobbiensis
 Bogtabet i senantikken, hvor Rom og Bobbio omtales som mellemstationer for den videre overlevering af kopierede manuskripter af antikke forfattere som indledtes af Cassiodor på hans kloster Vivarium i Syditalien i slutningen af 500-tallet.

Kilde 
 Opslag af professor H.P. Steensby i Salmonsen (Salmonsens Konversationsleksikon, 2. udgave, bd. 3, s. 558) samt den engelske artikel

Eksterne henvisninger 
Bobbio Abbey Ufficial italian website
 Otte minutters video  af basilikaen  
 Opslag i Den Store Danske

Note

Klostre i Italien
Er de sjældne

Er de sjældne var et poetisk/musikalsk samarbejde mellem musikeren Solveig Sandnes og forfatteren Lone Hørslev.

Samarbejdet resulterede den 30. marts 2009 i debutalbummet Lyserød lyseblå beige på Geiger Records. Albummet er senere blevet udgivet på cd. Nummeret "Spurvehøg" fra pladen lå på et tidspunkt nr. 1 på Det Elektriske Barometer i seks uger, ligesom resten af pladen har høstet gode anmeldelser rundt omkring i Danmark. Blandt andet fik albummet fire stjerner i GAFFA.

I 2015 udkom albummet Olé olé, ligeledes til fine anmeldelser.

Solveig Sandnes døde 16. april 2018, efter at have været syg med kræft i 12 år.

Musikere på Lyserød lyseblå beige 

 Solveig Sandnes (sang, ukulele, guitar)
 Henrik Olesen (guitar)
 Maria Køhnke (sang, orgel og omnichord)
 Louise Roos (sang, laptop)
 Anders Remmer (beats, trommer)

Diskografi 
 Lyserød lyseblå beige (2009)
 Olé olé (2014)

Referencer 

Musikgrupper fra Danmark
Musikgrupper fra 2009
Hash House Harriers

Hash House Harriers er internationale, excentriske løbeklubber, hvor løb og våde varer kombineres i en højere enhed. Medlemmerne kaldet Harriers får med tiden tildelt et øgenavn.

Klubberne har ikke noget med rusmidlet hash at gøre.

Den første klub for Harriers blev grundlagt i Kuala Lumpur, Malaysia, i 1938 af Albert Stephen Ignatius Gispert "G", Cecil Lee, Frederick "Horse" Thomson og Ronald "Torch" Bennett.

I Danmark findes der (2018) flere Harriers-klubber, blandt andet i Helsingør, København, Odense-Nyborg og Århus.

Eksterne henvisninger 
 The World Hash House Harriers, global hjemmeside (engelsk)
 Copenhagen Hash House Harriers
 Copenhagen Howlin' H3
 Rabid Danes Hash House Harriers 
 Hash House Harriers North Sealand
 Odense-Nyborg Hash House Harriers
 Århus Hash House Harriers

Løbeklubber
Sportsklubber
Otto Schily

Otto Georg Schily (født 20. juli 1932 i Bochum) er en tysk jurist og politiker, der repræsenterer SPD. Fra 1998 til 2005 var han landets indenrigsminister.

Schily voksede op i Bochum og fra efterkrigstiden i Garmisch-Partenkirchen. Han studerede jura og statskundskab i München, Hamburg og Berlin. Han tog juridisk embedseksamen i 1962 og åbnede egen advokatpraksis i 1963.

I 1970'erne blev han kendt som forsvarer for flere terrorister fra Rote Armee Fraktion, bl.a. repræsenterede han terroristadvokat Horst Mahler i 1971. Under Stammheim-retssagen 1975-1977 var han advokat for Gudrun Ensslin. Han tvivlede på det kollektive selvmord, som Ensslin, Andreas Baader og Jan-Carl Raspe skulle have begået natten mellem 18. og 19. oktober 1977 og anså i stedet staten for at være skyld i deres død. Schilly deltog ved obduktionen af dem. Han har flere gange under sin politiske karriere måttet svare på beskyldninger om, at han sympatiserede med RAF.

Han allerede under studietiden politisk vakt og stod nær det socialistiske SDS. I denne periode lærte han Rudi Dutschke og Horst Mahler at kende. Han skiftede standpunkt og meldte sig i 1980 ind i Bündnis 90/Die Grünen, som han repræsenterede i Forbundsdagen fra 1983. Han måtte forlade parlamentet i 1986, men blev valgt igen i 1987. Uenigheder mellem Schily og den mest venstreorienterede del af Die Grünen betød, at han meldte sig ud af partiet i 1989 og blev medlem af SPD. Han blev valgt til Forbundsdagen for SPD i 1990 og beskæftigede sig i de følgende år bl.a. med genopbygningen af det tidligere DDR, ligesom han var partiets ordfører på en række retspolitiske områder.

Da Gerhard Schröder i 1998 blev kansler, blev Schily udnævnt til indenrigsminister og sad til Schröder gik af i 2005. Hans embede var udsat for voldsom kritik fra venstrefløjen for at føre en stærkt konservativ og højreorienteret politik. Kritikken gik bl.a. på, at Schily fik gennemført antiterrorlovgivning, der gav flere beføjelser til politiet og efterretningstjenesterne samt at han strammede udlændingepolitikken, særligt efter 11. september 2001. Nogle hævdede, at hans politik som minister stod i stærk modsætning til de synspunkter, han tidligere forfægtede. Han var et vigtigt medlem af regeringen, idet han forhindrede, at kansleren blev udsat for alt for stærk kritik fra CDU/CSU på temaer som kriminalitet og indvandring. Han forsøgte i 2001 at få forbudt det højreekstremistiske parti NPD, men hans forslag blev ikke godkendt af Bundesverfassungsgericht.

Eksterne henvisninger 

 Otto Schilys hjemmeside 

Ministre fra Tyskland
Medlemmer af Forbundsdagen
Politikere fra SPD
Politikere fra Bündnis 90/Die Grünen
Personer fra Bochum
Gadehandel

Gadehandel er handel af blandede varer, som foretages af handelsdrivende i og på offentlige gader, pladser og torve. Salgstedet kan være etableret med henholdsvis et tæppe, mobile borde eller vogne.

I Danmark er typiske handelsvarer i gadehandel solbriller, legetøj, smykker, mad- og drikkevarer, is, aviser etc.

Tilladelser og stadepladser administreres af landets kommuner, ofte mod vederlag.

Illegal gadehandel ses hyppigt, ofte i form af narkohandel og prostitution, specielt i landets større byer.

For at etablere sig som gadehandler i Danmark kræver loven, at det skal være enkeltmandsvirksomheder. Flere kommuner har udformet lokale vedtægter for gadehandel.

Se også 
 Torvehandel

Handel
Rometta

Rometta er en italiensk kommune (landsbykommune) beliggende i området Messina i regionen Sicilia, som ligger ca. 35 km vest for byen Messina.

I 2004 var indbyggertallet ca. 6.500 personer og kommunen dækkede et areal på 32,5 km².

Galleri

Eksterne henvisninger 

Byer på Sicilien
Messina (provins)
New Moon (flertydig)

Nymåne har flere betydninger:
 Nymåne – en månefase.
 The Twilight Saga: New Moon – filmen.
 New Moon – roman af Stephenie Meyer, (Nymåne på dansk).
Thorbjørn Kjærbo

Thorbjørn Kjærbo (født 9. maj 1976) er en dansk pornomodel, der var aktiv i slutningen af 1990'erne.

Hans mest prominente filmrolle var som høj, blond brusedreng sammen med Katja Kean i Zentropas film Pink Prison (1999).

Han lavede dog også mere ordinære "bollefotos", fx i mandebladet Pige-Special nr. 5, 1999.

Eksterne kilder 
 

Pornoskuespillere fra Danmark
Pornomodeller fra Danmark
Ringnavn

Et ringnavn er et kunstnernavn, der bliver brugt af en wrestler, kampsportudøver eller bokser.

Ringnavne blev tidligere brugt for at hemmeligholde wrestlernes identitet fra wrestlingfans, eller fordi deres rigtige navne blev betraget som kedelige og upassende. Med internettet er det i dag forholdsvist nemt at finde ud af en wrestlers rigtige navn set i forhold til tidligere. Eksempelvis er Shawn Michaels' rigtige navn Michael Shawn Hickenbottom, mens Roddy Piper blev født Roderick George Toombs. I de seneste år er flere wrestlere dog begyndt at bruge deres rigtige navn (eller en variation af dette) som ringnavn, heriblandt David Bautista (Batista) og Richard Fliehr (Ric Flair). Hvor nogle mandlige wrestlere bruger deres efternavn, som for eksempel Goldberg, så gør kvindelige wrestlere ofte brug af deres fornavn. I blandt wrestlere er det almindelige at omtale hinanden ved brug af ringnavn, men Bret Hart har for eksempel i interviews omtalt The Undertaker, Mr. Perfect og Diesel som deres rigtige navne Mark Calaway, Curt Hennig, Kevin Nash. Det er derimod direkte uhøfligt for en wrestlingfan at kalde en wrestler ved sit rigtige navn.

Wrestlingorganisationer har ofte ringnavnene som varemærke, når det er organisationens forfattere, der har skabt en speciel gimmick eller rolle for en wrestler. Det er derfor almindeligt, at en wrestler skifter ringnavn gennem sin karriere samtidig med, at han eller hun skifter mellem de forskellige wrestlingorganisationer. Wrestleren Ed Leslie wrestlede i 1980'erne under ringnavnet Brutus Beefcake, men da han skiftede til World Championship Wrestling i 1994, måtte organisationen finde på et nyt ringnavn til ham. Det var dog imidlertid ikke muligt at finde et ringnavn, der ville give ham lige så stor succes som Brutus Beefcake, og det endte med, at Ed Leslie wrestlede under 7-8 forskellige ringnavne i World Championship Wrestling i 1990'erne. I sjældne tilfælde er der andre, der ejer rettighederne til brugen af ringnavne. Eksempelvis har Marvel Comics tidligere ejet ringnavnet Hulk Hogan (Terry Bollea). Derudover ejer Steve Borden selv rettighederne til ringnavnet Sting, mens Jim Hellwig ændrede sit rigtige navn til Warrior for at sikre rettighederne til ringnavnet, så World Wrestling Entertainment ikke brugte det.

Wrestling
DM i futsal

Danmarksmesterskabet i futsal er Dansk Boldspil-Unions officielle danmarksmesterskab i indendørs fodbold. Mesterskabet er afviklet siden 2008 og vinderen kvalificerer sig til UEFA Futsal Cup.

Resultater

Mænd

Kvinder

Se også 
 Danmarksmesterskabet i indendørs fodbold (1994-2007)

 
Etableret i 2007
Flughafen Braunschweig-Wolfsburg

Flughafen Braunschweig-Wolfsburg, også benævnt Braunschweig Airport (IATA: BWE, ICAO: EDVE), er en regional lufthavn nord for byen Braunschweig, i delstaten Niedersachsen, Tyskland. Der er 24 km til Wolfsburg fra lufthavnen.

Historie 
Lufthavnen blev etableret i 1934 som et offentligt alternativ til Luftwaffes Flugplatz Broitzem som var placeret i den vestlige del af byen.

Den 18. maj 1936 landede det første passagerfly. Det var et Heinkel He 70 fra tyske Lufthansa. Selskabet startede ruter til Berlin, Halle og Hannover. Disse ruter bestod indtil starten af 2. verdenskrig. Efter krigen har der ikke været drevet regulær rutetrafik fra lufthavnen.

Der har altid været drevet business- og taxiflyvninger fra lufthavnen, ligesom Deutsches Zentrum für Luft- und Raumfahrt har fløjet med deres specielle forskningsfly. Især bilfabrikanten Volkswagen benytter lufthavnen meget, og har placeret hovedbasen for deres eget flyselskab Volkswagen Air Service her.

I flere år havde der været diskussioner om en forlængelse af landingsbanen med 500-700 meter. Brugerne af lufthavnen havde brug for en større bane, da de var begyndt at anvende både Airbus A319 og A-320 som de ikke kunne udnytte optimalt. Lokale protester kulminerede i januar 2007 med at der blev anlagt sag ved domstolene, da man ikke mente at der var hjemmel i loven for udvidelsen. Men i maj 2009 bestemte den øverste domstol i Lüneburg at udvidelsen af lufthavnen var lovlig og at banen skulle udvides med 620 meter til 2300 meter. Hele opgraderingen vil koster 38 millioner €, hvoraf EU betaler 40% af beløbet.

Der er ingen nuværende planer om at genoptage almindelig rutetrafik fra Flughafen Braunschweig-Wolfsburg.

Eksterne henvisninger 
 Flughafen Braunschweig-Wolfsburg officiel site 

Braunschweig-Wolfsburg, Flughafen
Braunschweig-Wolfsburg, Flughafen
Etableret i 1934
Braunschweig
Volkswagen Air Service

Volkswagen Air Service er et flyselskab ejet af bilkoncernen Volkswagen. 

Selskabet betjener udelukkende deres moderselskab, samt ad-hoc flyvninger. 

Selskabet har base på Flughafen Braunschweig-Wolfsburg.

Flåde 
 1x Dassault Falcon 900B (VP-CGB)
 3x Dassault Falcon 900EX (VP-CLB, VP-CGD, VP-CGE)
 2x Dassault Falcon 2000 (VP-CGA, VP-CGC)
 1x Airbus A319-133 (VP-CVX)

Eksterne henvisninger 

Billeder af fly på Airliners.net

Flyselskaber fra Tyskland
Air Service
Braunschweig
Luftfart i Niedersachsen
Chris Pontius

Chris Pontius (født 16. juli 1974), er amerikansk TV-kendis, medlem af gruppen Jackass.

Han har blandt andet udført stunts ved farlige dyr, for eksempel krokodiller i filmen Jackass: The Movie, og er kendt som Party Boy, hvor han danser rundt kun iført leopard g-streng. Chris Pontius er også med i programmet "Wildboyz". Det er et program hvor ham og Steve-O tager rundt forskellige steder og prøver ting, lidt lignende Jackass.

Eksterne henvisninger 
 

Skuespillere fra USA
Enjoi

Enjoi er et kendt skateboardmærke som primært laver boards med pandahoveder, Enjoi er kendt for deres design og især for deres logo med en panda.

Varemærker
Nicholas Winton

Nicholas Winton (født 19. maj 1909, død 1. juli 2015) var en britisk børsmægler. Winton var søn af tysk-jødiske forældre og hed oprindeligt Nicholas George Wertheim, men blev kristent døbt og skiftede efternavn.

Han er kendt for at have organiseret redningen af omkring 669 personer, hvoraf de fleste var jødiske børn fra Tjekkoslovakiet, som skulle til de nazistiske kz-fangelejre før 2. verdenskrig. Operationen er kendt som den tjekkiske Kindertransport, og varede seks måneder.

Den tjekkiske Kindertransport 

Winton blev opfordret til at komme til det tyskbesatte Sudeterland i december 1938, hvor han mødte nogle af sine venner, som hjalp jødiske flygtninge, som levede under horrible forhold efter at nazisterne havde annekteret landet. England var et af de få lande, som tog imod flygtninge. Heri indgik det såkaldte kinderprogram, hvor uledsagede jødiske børn under 17 år kunne komme til England, hvis der var en værtsfamilie. Et tilsvarende program fandtes ikke for Tjekkoslovakiet, hvor truslen om tysk besættelse var overhængende. Winton organiserede derfor fra Prag et tilsvarende tjekkisk kinderprogram, som krævede gode forhandingsevner og penge. Den første transport med tog på 20 jødiske børn forlod Prag få timer før Nazityskland besatte Tjekkoslovakiet i marts 1939. Winton vendte tilbage til England for at finde plejefamilier og sammen med tjekkiske kolleger lykkedes det Winton at få organiseret yderligere otte transporter, som måtte krydse Tyskland inden de kom til Hollands kyst, hvor børnene blev sejlet til England. I alt blev 669 børn reddet. Efter Tysklands overfald på Polen 1. september 1939 stoppede disse transporter endegyldigt, fordi Tyskland lukkede alle grænser. Et sidste tog med 250 jødiske børn kom aldrig frem. Næsten alle reddede børn var forældreløse ved krigens afslutning fordi deres forældre var dræbt af nazisterne. Mange af dem blev i England, andre vendte tilbage til Tjekkoslovakiet. Endnu andre udvandrede til Israel, Australien eller USA. Børnene er i dag ældre mennesker, men kalder stadig sig selv "Wintons børn".

Senere liv og berømmelse 

Den 31. oktober 1948 i Vejle giftede Winton sig med den danskfødte sekretær Grete Gjelstrup, som han mødte gennem sit arbejde for flygtningeorganisationer. Efter krigen omtalte Nicholas Winton aldrig selv sin humanitære indstats, men i 1988 fandt hans kone en scrapbog med navne, billeder og papirer, som fortalte hvorledes Wintons indsats havde frelst disse børn fra holocaust. Modstræbende accepterede han, at hans kone gik videre med sagen, hvorefter BBC producerede en udsendelse om hans indsats.

Winton blev slået til Ridder (Order of the British Empire) i 2003, og har også fået en asteroide (19384) Winton, opkaldt efter sig, til ære for hans indsats i Operation Kindertransport. Han modtog den højeste tjekkiske orden, den hvide løves orden, og blev æresborger i Prag.

Kilder 
 

Hundredårige
Personer fra England
Personer tildelt Member of the Order of the British Empire
Jan Wilsgaard

Jan Wilsgaard (født 1930 i Brooklyn, New York, død 6. august 2016 i Kungsbacka) var en norsk-svensk bildesigner.

Han begyndte at arbejde for Volvo i 1950, og arbejdede der indtil introduktionen af Volvo 850 i 1991, og deltog i udviklingen af næsten alle Volvos personbilsmodeller. Blandt undtagelserne var Volvo P1900 "Sport" og Volvo P1800.

Wilsgaard blev efterfulgt af Peter Horbury. Et stipendium ved HDK uddeles årligt til foranstående elev i Wilsgaards navn.

Jan Wilsgaard døde den 6. august 2016 efter længere tids sygdom.

Bilmodeller 
Udvalg af bilmodeller tegnet af Wilsgaard:
 Volvo Philip (1950)
 Volvo PV 179 (1952)
 Volvo Amazon (P1200/120)
 Volvo P1400 − sikkerhedsbilen (1967) (Volvo 140)
 Volvo 164
 Volvo 240, 242, 244, 245, 260, 262, 264, 265
 Volvo 740, 760, 780
 Volvo 850

Personer fra Sverige
Personer fra New York City
 
Designere fra USA
Leopold Engleitner

Leopold Engleitner (23. juli 1905 - 21. april 2013) var en østrigsk holocaustoverlevende og militærnægter, som var et af Jehovas vidner. Han er hovedpersonen i bogen og dokumentarfilmen Ubrudt Vilje (tysk: Nein statt Ja und Amen, engelsk: Unbroken Will). Leopold Engleitner var ved sin død den ældste overlevende fra koncentrationslejrene Buchenwald, Niederhagen og Ravensbrück.

Eksterne henvisninger 
 Leopold Engleitner: Livsberetning, Skønt jeg er svag, er jeg stærk, hentet 3. april 2014.

Hundredårige
Personer fra Østrig
Jehovas Vidner
Den Kongelige Ballet

Den Kongelige Ballet er et internationalt anerkendt klassisk balletkompagni, baseret på Det Kongelige Teater i København. Det er et af de ældste balletkompagnier i verden, og stammer fra 1748, da Det Kongelige Teater blev stiftet. 

Den Kongelige Ballet blev endeligt organiseret i 1771 som en reaktion på den store popularitet der var for franske og italienske stilarter af dans. Balletkompagni blev grundlagt med åbningen af Det Kongelige Teater, som har tjent som hjemsted for balletten siden den tid. Det Kongelige Teaters Balletskole blev grundlagt i 1771 af den franske Hofdansemester Pierre Laurent, den italienske balletmester Vincenzo Galeotti videre udviklede den og August Bournonville grundlagde kompagniets Bournonville-tradition fra den romantiske periode.

Historie 

Fra starten ansatte Den Kongelige Ballet nogle af de førende franske og italienske dansere og koreografer. Det Kongelige Teaters Balletskole grundlagdes i 1771 for at levere indfødte dansere.
Et par år efter balletskolens grundlæggelse debuterede Anine Frølich som en af de første. 

En af de tidlige balletmestre, Vincenzo Galeotti, anses for at være den egentlige grundlægger af Den Kongelige Ballet. Han var balletmester fra 1775 frem til sin død i 1816, og  indførte ballet d'action og forberedte den romantisk ballet. Vincenzo Galeottis ballet Amors og Balletmesterens Luner fra 1786 er stadig en del af balletkompagniets repertoire. Det er verdens ældste ballet, som stadig udføres med sin oprindelige koreografi.

En anden væsentlig balletmester i balletkompagniet var den danske danser August Bournonville, som er et centralt navn i dansk ballethistorie. Den Kongelige Ballets internationale ry skyldes først og fremmest det repertoire han efterlod.

Balletmestre 

 1748-1753 Des Larches
 1755-1756 Neudin
 1756-1763 Antonio Como
 1763-1767 Antonio Sacco
 1767-1768 Jean Baptiste Martin
 1768-1770 Innocente Gambuzzi
 1770-1771 Martini
 1771-1772 Vincenzo Piatolli
 1772-1773 Domenico Andriani
 1773-1775 Vincenzo Piatolli
 1775-1816 Vincenzo Galeotti
 1816-1823 Antoine Bournonville
 1823-1830 Pierre Larcher
 1836-1862 August Bournonville
 1862-1863 Gustave Carey
 1863-1877 August Bournonville (igen)
 1877-1890 Ludvig Gade
 1890-1894 Emil Hansen
 1894-1915 Hans Beck
 1915-1928 Gustav Uhlendorff
 1928-1930 Kaj Smith
 1930-1932 Victor Schiøler
 1932-1951 Harald Lander
 1951-1956 Niels Bjørn Larsen (konstitueret 1951-53)
 1956-1958 Frank Schaufuss
 1958–1960 Henning Rohde
 1961-1965 Niels Bjørn Larsen (igen)
 1966-1978 Flemming Flindt
 1978-1985 Henning Kronstam
 1985-1994 Frank Andersen
 1994-1995 Peter Schaufuss
 1995-1997 Johnny Eliasen
 1997-1999 Mariana Gielgud
 1999-2002 Aage Thordal-Christensen
 2002-2008 Frank Andersen (igen)
 2008-nu Nikolaj Hübbe

Eksterne henvisninger 

 Den Kongelige Ballet 
 Bournonville hjemmeside 

 
Etableret i 1748
Lyngdrup

Lyngdrup er et autoriseret stednavn for et landbrugsområde i Horsens Sogn, beliggende 3 km nord for Langholt i Aalborg Kommune. Området ligger ved Frederikshavnmotorvejen, hvis frakørsel 17 hedder Lyngdrup. Gerå løber gennem området.

Historie 
Omkring år 1900 lå der et teglværk ved Vestergård.

Jernbanen 
Ved Faurholtvej, 100 m nordvest for Sæbyvej, lå Lyngdrup trinbræt på Vodskov-Østervrå Jernbane (1924-50). Trinbrættet havde læskur og en siderampe til læsning af kreaturer. Senere blev der anlagt et 74 m langt læssespor med sporskifte i begge ender.

Erhvervsliv 
Umiddelbart syd for Lyngdrup ligger en af Danmarks fire kartoffelmelsfabrikker, AKV Langholt, der beskæftiger ca. 40 medarbejdere i årsgennemsnit.  Ved Lyngdrup er der i 2009 opført en vindmøllepark med 7 vindmøller på hver 2,3 MW. Vindmøllerne er leveret af Siemens Wind Power og rejser sig i 127 meters højde.

Noter

Eksterne kilder/henvisninger 

 SDFE kortviser: Høje målebordsblade 1842-1899 og lave målebordsblade 1901-1971

Lokaliteter i Aalborg Kommune
Dover Dæmonen

Dover Dæmonen er et mystisk væsen, som folk i byen Dover i den amerikanske stat Massachusetts påstod at have set i 1977. Dover Dæmonen, som blev opkaldt efter byen hvor den blev set i, blev set to gange den 21. april og en gang den 22. april 1977. Der er ingen beviser for, at dette væsen findes.

Historie
Dover Dæmonen blev første gang set en nat af tre 17-årige, der kørte i bil i området nær Dover. I lyset fra billygterne kunne de se noget i vejkanten, som de først troede var en kat eller en hund, men da de kom tættere på, så kunne de se at det var et underligt, spinkelt væsen.

Et af vidnerne, Bill Bartlett, fortalte senere, at væsnet havde et hoved med form som en vandmelon, orangelysende øjne, der lignede marmor, lange spinkle arme og ben med spinkle fingre, væsnet var skaldet, og dets hud mindede om sandpapir. Væsnet havde ingen næse, ører eller mund.

Dover Dæmonen blev set en time senere af den 15-årige John Baxter, der var ved at gå hjem. Han sagde, at væsnet var tobenet, og at det løb hen til en regnkløft og dernæst til et træ. Den næste dag mente Abby Brabham på 15 og Will Traintor på 18, at de fra Traintors bil havde set et lignende væsen på en side af en vej. Brabhams beskrivelse passer med Bartletts og Baxters beskrivelse, bortset fra at dette væsen havde øjne der lyste grønt. Faktisk så var det sådan at i den bil, som Brabham og Traintor kørte rundt i, lyste billygterne grønt, mens bilen, som Bartlett var i, havde orange billys. Så nogle mener at lyset fra billygterne reflekterede i væsnets øjne.

Nogle mener, at Dover Dæmonen var et rumvæsen fra en anden planet.

Kryptider
Gravsholt

Gravsholt er et autoriseret stednavn for et område 2 km. nord for Langholt i Aalborg Kommune.

Området består af ager og nogle gårde.

Lokaliteter i Aalborg Kommune